Forslag til RÅDETS FORORDNING om afslutning af antidumpingproceduren vedrørende importen af cykler med oprindelse i Indonesien, Malaysia og Thailand

(forelagt af Kommissionen)

BEGRUNDELSE

Ved forordning (EF) nr. 648/96 af 28. marts 1996 indførte Rådet en endelig antidumpingtold på importen af cykler med oprindelse i Indonesien, Malaysia og Thailand.

Den 11. april 2001 indledte Kommissionen på anmodning af European Bicycle Manufacturers Association (i det følgende benævnt "EBMA") en fornyet undersøgelse af de gældende antidumpingforanstaltninger i henhold til artikel 11, stk. 2, i Rådets forordning (EF) nr. 384/96 af 22. december 1995 (i det følgende benævnt "grundforordningen").

EBMA trak ved skrivelse af 6. februar 2002 til Kommissionen formelt sin anmodning om en fornyet undersøgelse tilbage.

Antidumpingproceduren kan således afsluttes, medmindre det kan fastslås, at en afslutning af proceduren ikke vil være i Fællesskabets interesse. Interesserede parter er følgelig blevet underrettet herom med mulighed for at fremsætte bemærkninger, men der er kun modtaget få bemærkninger. Efter at have gennemgået disse bemærkninger er der intet, der tyder på, at det ikke vil være i Fællesskabets interesse at bringe foranstaltningerne til ophør.

Rådet opfordres derfor til at vedtage vedlagte forslag til en forordning om afslutning af antidumpingproceduren, som skal offentliggøres i De Europæiske Fællesskabers Tidende.

Forslag til RÅDETS FORORDNING om afslutning af antidumpingproceduren vedrørende importen af cykler med oprindelse i Indonesien, Malaysia og Thailand

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1] (i det følgende benævnt "grundforordningen"), særlig artikel 9 og 11, stk. 2,

[1] EFT L 56 af 6.3.1996, s. 1, senest ændret ved forordning (EF) nr. 2238/2000, EFT L 257 af 11.10.2000, s. 2.

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

(1) Ved forordning (EF) nr. 648/96 af 28. marts 1996 [2] pålagde Rådet en endelig antidumpingtold på importen af cykler uden motor (herunder trehjulede transportcykler) henhørende under KN-kode 8712 00 10, 8712 00 30 og 8712 00 80 med oprindelse i Indonesien, Malaysia og Thailand.

[2] EFT L 91 af 12.4.1996, s. 1.

(2) Efter offentliggørelsen af en meddelelse om det forestående udløb af gyldigheden af antidumpingforanstaltningerne vedrørende importen af cykler med oprindelse i Indonesien, Malaysia og Thailand [3] modtog Kommissionen den 12. januar 2001 en anmodning om en fornyet undersøgelse af disse foranstaltninger i henhold til artikel 11, stk. 2, i grundforordningen.

[3] EFT C 271 af 22.9.2000, s. 5.

(3) Anmodningen blev fremsat af European Bicycle Manufacturers Association (i det følgende benævnt "EBMA") på vegne af producenter, der repræsenterer en stor del af Fællesskabets samlede produktion.

(4) Anmodningen indeholdt tilstrækkelige umiddelbare beviser for fortsat eller fornyet skade i tilfælde af foranstaltningernes ophør til at berettige indledningen af en fornyet undersøgelse.

(5) Efter høring af Det Rådgivende Udvalg indledte Kommissionen derfor ved en meddelelse offentliggjort i De Europæiske Fællesskabers Tidende [4] en fornyet undersøgelse vedrørende de gældende antidumpingforanstaltninger for importen af cykler med oprindelse i Indonesien, Malaysia og Thailand.

[4] EFT C 110 af 11.4.2001, s. 6.

(6) Kommissionen underrettede officielt de eksporterende producenter og importører, som den vidste var berørt af sagen, samt repræsentanterne for eksportlandet og producenterne i Fællesskabet om indledningen af proceduren. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

B. TILBAGETRÆKNING AF ANMODNINGEN OG AFSLUTNING AF PROCEDUREN

(7) EBMA trak ved en skrivelse af 6. februar 2002 til Kommissionen formelt sin anmodning om en fornyet undersøgelse af antidumpingforanstaltningerne vedrørende importen af cykler med oprindelse i Indonesien, Malaysia og Thailand tilbage.

(8) I overensstemmelse med artikel 9, stk. 1, og artikel 11, stk. 2, i grundforordningen kan proceduren afsluttes, hvis anmodningen trækkes tilbage, medmindre en sådan afslutning ikke er i Fællesskabets interesse.

(9) Kommissionen fandt, at proceduren bør afsluttes, da undersøgelsen ikke har vist, at en sådan afslutning vil skade Fællesskabets interesser. Interesserede parter er blevet underrettet herom og har fået mulighed for at fremsætte bemærkninger, men der blev kun modtaget få bemærkninger. Efter en undersøgelse af disse bemærkninger er der intet, der tyder på, at det ikke vil være i Fællesskabets interesse at bringe foranstaltningerne til ophør.

(10) Det er derfor besluttet, at antidumpingproceduren vedrørende import til Fællesskabet af cykler med oprindelse i Indonesien, Malaysia og Thailand kan afsluttes, og de gældende foranstaltninger bringes til ophør -

UDSTEDT FØLGENDE FORORDNING:

Artikel 1

Antidumpingforanstaltningerne vedrørende importen til Fællesskabet af cykler, der i øjeblikket tariferes under KN-kode 8712 00 10, 8712 00 30 og 8712 00 80, med oprindelse i Indonesien, Malaysia og Thailand bringes til ophør.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, [...]

På Rådets vegne

Formand

[...]